Libya
Libyassa on viisi Unescon Maailmanperintöluetteloon valittua historiallista paikkaa, Ghadamés, Kyrene, Leptis Magna, Sabratha ja Tadrart Acacus. Unesco on ollut huolissaan Libyan vuoden 2011 vallankumouksen aikana historiallisten paikkojen säilymisestä. Niiden vaarana on toisaalta taistelut ja pommitukset, toisaalta ryöstely. Suurimmassa vaarassa on rauniokaupunki Leptis Magna, joka sijaitsee vain sadan kilometrin päässä Tripolista.
Port-Gentil
Port-Gentil on Gabonin toiseksi suurin kaupunki ja merkittävin satamakaupunki. Se sijaitsee lähellä maan läntisintä pistettä Cap Lopezia. Ranskalaiset perustivat kaupungin Ogooué-joen suistoon vuonna 1873. Sieltä rahdattiin aluksi kumia ja norsunluuta, myöhemmin puutavaraa. Kaupunki alkoi toden teolla kasvaa vasta 1950-luvulla, kun alueelta löytyi öljyä ja maakaasua.